DIMET เพิ่มทุนขาย RO ที่ 0.50 บ./หุ้น ระดมทุน 287 ลบ.ซื้อหุ้นบ.ปรึกษาวิศวกรรมในอิตาลี 85%
DIMET เพิ่มทุนขาย RO ที่ 0.50 บ./หุ้น ระดมทุน 287 ลบ.ซื้อหุ้นบ.ปรึกษาวิศวกรรมในอิตาลี 85%
DIMET เพิ่มทุนขาย RO ที่ 0.50 บ./หุ้น ระดมทุน 287 ลบ.ซื้อหุ้นบ.ปรึกษาวิศวกรรมในอิตาลี 85%
10 ก.ย. 2562

บริษัท ไดเมท จำกัด (มหาชน) หรือ สยาม หรือ DIMET เปิดเผยว่า ที่ประชุมคณะกรรมการบริษัทเมื่อวานนี้ (9 ก.ย.) อนุมัติการลดทุนจดทะเบียนโดยตัดหุ้นที่ยังไม่ได้นำออกจำหน่าย หลังจากนั้นให้เพิ่มทุนจดทะเบียนเป็น 842.86 ล้านบาท จากเดิมที่ 268.95 ล้านบาท โดยออกหุ้นเพิ่มทุนใหม่ 1.15 พันล้านหุ้น พาร์หุ้นละ 0.50 บาท ระดมทุนส่วนหนึ่งใช้รองรับการเข้าซื้อหุ้น 85% ในบริษัทที่ทำธุรกิจที่ปรึกษาด้านวิศวกรรมในอิตาลี ซึ่งคาดว่าจะโอนหุ้นแล้วเสร็จภายในวันที่ 31 ม.ค.63
ทั้งนี้ บริษัทจัดสรรหุ้นเพิ่มทุนจำนวน 573.91 ล้านหุ้น เสนอขายให้กับผู้ถือหุ้นเดิมตามสัดส่วนการถือหุ้น (RO) 1 หุ้นเดิมต่อ 1 หุ้นใหม่ ที่ราคาเสนอขายหุ้นละ 0.50 บาท ระหว่างวันที่ 18-22 พ.ย.62 โดยคาดว่าจะระดมทุนได้ราว 286.95 ล้านบาท และจัดสรรหุ้นเพิ่มทุน 573.91 ล้านหุ้น รองรับการแปลงสภาพใบสำคัญแสดงสิทธิที่จะซื้อหุ้นเพิ่มทุน (วอร์แรนต์) รุ่นที่ 3 (DIMET-W3) ที่จะจัดสรรให้ฟรีแก่ผู้ถือหุ้นเดิมที่จองซื้อหุ้นเพิ่มทุน อัตราส่วน 1 หุ้นใหม่ต่อ 1 หน่วย โดยวอร์แรนต์มีอายุ 2 ปี อัตราการใช้สิทธิ 1 หน่วย ต่อ 1 หุ้น ที่ราคาใช้สิทธิหุ้นละ 0.65 บาท
สำหรับวัตถุประสงค์การเพิ่มทุนครั้งนี้ เพื่อซื้อหุ้นสามัญของบริษัท IAM INDUSTRIAL ASSET MANAGEMENT SRL (IAM) ซึ่งเป็นบริษัทดำเนินธุรกิจที่ปรึกษาวิศวกรรมในประเทศอิตาลี ในสัดส่วน 85% ของทุนจดทะเบียนชำระแล้วของ IAM คิดเป็นมูลค่ารวม 3.36 ล้านยูโร หรือประมาณ 114.81 ล้านบาท โดยบริษัทจะชำระค่าตอบแทนสำหรับธุรกรรมการซื้อหุ้นด้วยเงินสดให้แก่ผู้ถือหุ้นเดิมของ IAM ตามสัดส่วน ภายใน 31 ม.ค.63 รวมถึงใช้เป็นเงินลงทุนในธุรกิจอื่น และใช้เป็นเงินทุนหมุนเวียนในกิจการ
อนึ่ง IAM ประกอบธุรกิจที่ปรึกษาด้านวิศวกรรม ซึ่งมีความเชี่ยวชาญด้านวิจัยและพัฒนาผลิตภัณฑ์เกี่ยวกับผลิตภัณฑ์ประเภททางเดินสายไฟสำหรับส่งจ่ายระบบไฟฟ้า (Busduct) และผลิตภัณฑ์ที่เกี่ยวข้อง ซึ่งเหมาะกับระบบไฟฟ้าสำหรับโรงงาน และอาคารสูง โดยการลงทุนของบริษัทครั้งนี้ เพื่อเป็นการขยายประเภทธุรกิจเพื่อสร้างความมั่นคงและเติบโตในอนาคต ตลอดจนเป็นการเพิ่มแหล่งรายได้เพื่อกระจายความเสี่ยงไปสู่ธุรกิจอื่น